**ZAKON O POVLASTICAMA ZA GRUPNA PUTOVANJA DECE I OMLADINE U UNUTRAŠNJEM PUTNIČKOM SAOBRAĆAJU**

*("Sl. glasnik RS", br. 68/91, 53/93, 67/93 i 48/94)*

**Član 1**

Deca i omladina do navršene 25 godine života imaju pravo na povlasticu u unutrašnjem putničkom saobraćaju za organizovana grupna putovanja, pod uslovima i na način propisan ovim zakonom.

Izuzetno od stava 1 ovog člana pravo na povlasticu za organizovana grupna putovanja u vazdušnom saobraćaju pod uslovima i na način propisan ovim zakonom imaju samo deca predškolskog uzrasta.

Prava iz st. 1 i 2 ovog člana su prava od opšteg interesa i o njihovom obezbeđivanju stara se Republika.

Povlastice iz st. 1 i 2 ovog člana odobravaju se do iznosa sredstava utvrđenih u budžetu Republike Srbije za te namene.

**Član 2**

Povlastica iz člana 1 ovog zakona može se koristiti ako je za grupno putovanje, predviđeno godišnjim programom rada organizatora putovanja (u daljem tekstu: program), prethodno pribavljeno odobrenje Ministarstva finansija, a putovanje je organizovano radi:

1. školskih i naučnih ekskurzija učenika i studenata,

2. izvršenja programa iz oblasti zdravstvene zaštite, odmora i rekreacije dece i omladine, i

3. unapređenja kvaliteta amaterskog sporta, sportske rekreacije, razvoja amaterskog sporta u školama i organizacijama za fizičku i tehničku kulturu.

**Član 3**

Pod organizovanim grupnim putovanjem, iz člana 1 ovog zakona, podrazumeva se putovanje dece i omladine u grupi od najmanje petnaest učesnika koje organizuju dečiji vrtići, škole, fakulteti, Ferijalni savez Srbije, Planinarski savez Srbije i Omladinski savet Srbije, odnosno njegove organizacije i kolektivni članovi ovog Saveta (u daljem tekstu: organizatori putovanja), a za koje je od organizatora putovanja izdata potvrda za korišćenje povlastica za grupna putovanja dece i omladine u unutrašnjem putničkom saobraćaju (u daljem tekstu: potvrda).

**Član 4**

Potvrdu overavaju, i to:

1. za putovanja koja organizuju dečiji vrtići, škole i fakulteti - ovlašćeno lice u tim ustanovama,

2. za putovanja koja organizuje Ferijalni savez Srbije, ovlašćeno lice tog Saveza,

3. za putovanja koja organizuje Planinarski savez Srbije, Omladinski savet Srbije, odnosno njegove organizacije i kolektivni članovi ovog Saveta - ovlašćeno lice Omladinskog saveta Republike, grada i opštine.

**Član 5**

Organizator putovanja pri izdavanju potvrde proverava i utvrđuje da li su ispunjeni propisani uslovi za organizovanje grupnog putovanja za koje se obezbeđuju sredstva za povlastice, u skladu sa odredbama ovog zakona.

Ovlašćena lica iz člana 4 ovog zakona pre overavanja potvrde proveravaju:

1. da li je putovanje za koje se potvrda overava predviđeno programom, uvidom u priloženi program rada organizatora putovanja,

2. da li su u spisak učesnika putovanja, koji je sastavni deo potvrde, upisana lica mlađa od 25 godina, uvidom u priložene članske knjižice, odnosno druge odgovarajuće isprave kojima se mogu utvrditi godine starosti, i

3. da li je za to putovanje pribavljeno odobrenje Ministarstva finansija.

**Član 6**

Prevoznici podnose zahtev za naknadu povlastica iz budžeta Republike Srbije Ministarstvu finansija, pod sledećim uslovima:

1. da je izvršen prevoz učesnika u grupnom putovanju u skladu sa odredbama ovog zakona, što potvrđuje potpisom ovlašćeno lice organizatora putovanja, i

2. da je uz zahtev za naknadu priložena ispravno popunjena potvrda sa spiskom učesnika u grupnom putovanju, koji su u toku vožnje posedovali odgovarajuću ispravu, kojom se utvrđuje njihov identitet i godine starosti, što potvrđuje potpisom potvrde ovlašćeno lice prevoznika.

**Član 7**

Pravo na povlasticu, iz člana 1 ovog zakona pored članova grupe dece i omladine ima i vođa putovanja, odnosno pratilac učesnika putovanja koje odredi organizator putovanja.

Ako putuje više od petnaest učesnika u putovanju, pravo na povlasticu ima jedan vođa putovanja i na svakih petnaest učesnika u putovanju jedan pratilac.

**Član 8**

Povlastica za prevoz u unutrašnjem putničkom saobraćaju iznosi, i to:

1. u železničkom saobraćaju 20% od redovne cene prevoza u drugom razredu brzog voza,

2. u linijskom i slobodnom drumskom saobraćaju 20% od cene utvrđene prema ukupno pređenim kilometrima u odlasku i povratku i važećoj železničkoj tarifi za drugi razred brzog voza,

3. u rečnom saobraćaju 20% od redovne cene prevoza, i

4. u vazdušnom saobraćaju 30% od redovne cene prevoza u drugoj klasi.

**Član 9**

Prevoz učesnika grupnog putovanja iz člana 3 ovog zakona mogu da obavljaju i da naplaćuju povlastice samo pravna i fizička lica registrovana za prevoz putnika u drumskom, železničkom, rečnom i avionskom saobraćaju (u daljem tekstu: prevoznici) sa kojima zaključi ugovor Ministarstvo finansija.

Ugovor iz stava 1 ovog člana, može se zaključiti samo pod uslovom da prevoznik obezbedi komercijalnu povlasticu u visini od najmanje 25% od cene iz člana 8 ovog zakona.

**Član 10**

Sredstva za naknadu povlastica iz člana 8 ovog zakona obezbeđuju se u budžetu Republike.

**Član 11**

Ministar finansija će doneti bliže propise o načinu korišćenja povlastica iz ovog zakona.

**Član 12**

Novčanom kaznom od 100 do 5.000 dinara kazniće se za prekršaj organizator putovanja ako ne utvrdi ispunjenost propisanih uslova za organizovanje grupnog putovanja za koje se obezbeđuju sredstva za povlastice u skladu sa odredbama ovog zakona (član 5 stav 1).

Za prekršaj iz stava 1 ovog člana kazniće se i odgovorno lice organizatora putovanja novčanom kaznom do 300 dinara.

Za prekršaj će se kazniti novčanom kaznom od 100 do 5.000 dinara prevoznik - pravno lice, a od 50 do 1.000 dinara prevoznik - fizičko lice, ako:

1. ne obračuna naknadu iz budžeta Republike Srbije u visini određenoj članom 8 ovog zakona;

2. ne obezbedi komercijalnu povlasticu predviđenu ugovorom iz člana 9 ovog zakona.

Novčanom kaznom do 300 dinara kazniće se za prekršaj iz stava 3 ovog člana i odgovorno lice prevoznika - pravnog lica.

**Član 13**

Isplata naknade iz budžeta Republike za grupna putovanja organizovana i izvršena u skladu sa odredbama Zakona o povlasticama za grupna putovanja dece i omladine u unutrašnjem putničkom saobraćaju ("Službeni glasnik SRS", br. 14/77 i 29/88) vršiće se u visini i na način predviđen tim zakonom.

**Član 14**

Danom stupanja na snagu ovog zakona prestaje da važi Zakon o povlasticama za grupna putovanja dece i omladine u unutrašnjem putničkom saobraćaju ("Službeni glasnik SRS", br. 14/77 i 29/88).

U 1991 godini povlastice za grupna putovanja dece i omladine u unutrašnjem putničkom saobraćaju u Autonomnoj Pokrajini Vojvodini i Autonomnoj Pokrajini Kosovo i Metohija ostvarivaće se u skladu sa Zakonom o povlasticama za grupna putovanja dece i omladine u unutrašnjem putničkom saobraćaju ("Službeni list AP Vojvodine", broj 31/90) i Zakonom o povlasticama za grupna putovanja dece i omladine u unutrašnjem putničkom saobraćaju ("Službeni list SAPK", broj 24/78), koji prestaju da važe 31. decembra 1991. godine.

**Član 15**

Ovaj zakon stupa na snagu osmog dana od dana objavljivanja u "Službenom glasniku Republike Srbije".